กรุงเทพมหานคร ร่วมกิจกรรมปลูกต้นไม้ล้านต้น สร้างพื้นที่สีเขียว พัฒนาคุณภาพชีวิตชุมชนริมคลอง
นายขจิต ชัชวานิชย์ ปลัดกรุงเทพมหานคร เปิดเผยภายหลังร่วมกิจกรรมปลูกต้นไม้ล้านต้น ตามนโยบายสร้างพื้นที่สีเขียวและกำแพงกรองฝุ่นทั่วกรุง บริเวณชุมชนประชาร่วมใจ 1 แขวงลาดยาว เขตจตุจักร ว่า สำนักงานเขตจตุจักร และบริษัท ปูนซิเมนต์ไทย จำกัด หรือ SCG มอบต้นทองอุไร จำนวน 100 ต้น ให้กับกรุงเทพมหานคร พร้อมร่วมกันจัดกิจกรรมดังกล่าว เพื่อพัฒนาคุณภาพชุมชนริมคลองเปรมประชากร ลดฝุ่นและมลพิษ อีกทั้งยังก่อให้เกิดความร่มเงาในพื้นที่ที่มีกิจกรรมกลางแจ้ง เช่น พื้นที่บริเวณการเชื่อมต่อการขนส่ง พื้นที่ทางเท้าที่มีปริมาณการสัญจรในชุมชน รวมถึงการพัฒนาพื้นที่ว่างเป็นสวนสาธารณะ ตอบสนองนโยบายสวน 15 นาทีขณะเดียวกัน ปัจจุบันมีหน่วยงานภาคส่วนต่าง ๆ ร่วมจองปลูกต้นไม้แล้ว 1,641,310 ต้น ดำเนินการปลูกจริงแล้ว270,657 ต้น (ข้อมูล ณ วันที่ 17 ก.พ. 66) ทั้งนี้ ประชาชนสามารถติดตามความคืบหน้าได้ที่https://www.bkk1milliontrees.com